Nog 8 pasiënte in SA sterf weens Covid-19Dr. Zweli Mkhize. Foto: GCIS Die nuwe koronavirus wat Covid-19 veroorsaak, het nog agt lewens in Suid-Afrika geëis. Dit bring die land se dodetal op 161 te staan. Dr. Zweli Mkhize, minister van gesondheid, het Donderdagaand in sy jongste verklaring gesê die aantal bevestigde gevalle van Covid-19 in Suid-Afrika het ook nou tot meer as 8 000 gestyg. Altesaam 8 232 gevalle van die nuwe koronavirus is tot dusver in die land aangemeld met 424 nuwe gevalle die afgelope 24 uur. Die Wes-Kaap het steeds die meeste bevestigde gevalle van Covid-19 (3 994), gevolg deur Gauteng met 1 804 gevalle. Luidens die verklaring is 12 774 toetse sedert Woensdag uitgevoer. Dit bring die getal toetse in Suid-Afrika tot dusver uitgevoer op 292 153 te staan. Byna ewe veel toetse is in dié stadium in die openbare sektor (145 379) as die private sektor (146 774) gedoen. Altesaam 3 153 pasiënte het ook reeds aan Covid-19 herstel. Volgens Mkhize is ses van die jongste Covid-19-sterftes in die Wes-Kaap aangemeld. Die ander twee sterftes is in KwaZulu-Natal aangemeld. Die land se sterfgevalle lyk só: Maroela Media is bewus daarvan dat daar soms teenstrydighede is in die Covid-19-syfers wat in berigte aangehaal en in grafieke aangedui word. Die syfers word egter net so oorgedra uit inligting wat van die departement van gesondheid ontvang word. – Red.